Efter 12 års virke, hvor de berigede Danmark med udgivelsen af deres albumtrilogi, barsler Bersærk i 2025 med deres 4. fuldlængde album. De er sprunget ud som en trio, nu med bassist Jens Moss Thorsen som forsanger. Dette indikerer starten på et nyt kapitel på deres musikalske rejse.   
  
Gennem årene har Bersærks udgivelser vist, at de udover at være hengivne overfor deres musikalske ophav, ikke er bange for at udvikle sig og følge de tråde, der spindes undervejs. Men specielt på livescenen har de slået sig fast med 7 tommer søm. De er flere gange blevet anerkendt som et af Danmarks bedste livebands. Og i en konstellation som Power trio, og med nye tunge og fængende kompositioner, vil de også fremover række langt ud over scenekanten.  
  
Bersærk har betrådt scenen på Danmarks største og mest ikoniske festivaler. De har også været support på en arenaturné med Dizzy Mizz Lizzy og Psyched Up Janis, hvor de blandt andet spillede i prestigefyldte venues som Royal Arena. Deres 10-års jubilæumsfejring i DR Koncerthuset og et udsolgt show i Den Grå Hal understreger deres evne til at fylde de største rum med deres kraftfulde lyd.